Pályázati felhívás

Zalaszentgrót Város Önkormányzatának Képviselő-testülete a 107/2015. (VI. 25.) számú határozata alapján a részére a Zala Megyei Kormányhivatal Erdészeti Igazgatósága ZAG/01/38-1/2013. számú határozatában előírt erdőgazdálkodói tevékenységek elvégzésére és az annak során kitermelhető famennyiség értékesítésére az alábbi nyilvános pályázati felhívást teszi közzé.

1. A pályázatot kiíró neve, székhelye:

Zalaszentgrót Város Önkormányzata, 8790 Zalaszentgrót, Dózsa Gy. u. 1.

2. A pályázat fajtája:

Nyilvános

3. A megkötendő szerződés típusa:

Adásvételi szerződés

4. A pályázat tárgyával érintett erdőrészletek adatai:

Az alábbi táblázat tartalmazza a helyrajzi számot, az erdőtag azonosítót, az érintett erdőrészlet területét, a kitermelendő fatömeg mennyiségét bruttó m3-ben, a használati módot, a minimális fajlagos vételárat.

|  |  |  |  |  |  |
| --- | --- | --- | --- | --- | --- |
| **Helyrajzi szám** | **Erdőtag azonosító** | **Érintett terület nagyság** | **Kitermelendő fatömeg bruttó mennyisége (m3)** | **Hasznosítási mód** | **Minimális fajlagos vételár \*** |
| **Zalaszentgrót 020255/2** | 12 N | **0,53 ha** | 138 | Tarvágás (TRV), felújítás gyökérsarjról (TASRJ) | **10.000,-**  **Ft/bruttó m3** |
| **Zalaszentgrót 020262/6** | 28 F | **0,22 ha** | 44 | Tarvágás (TRV), felújítás gyökérsarjról (TASRJ) | **10.000,-**  **Ft/bruttó m3** |

\* Megjegyzés: A fajlagos vételár az ÁFÁ-t nem tartalmazza.

5. A vagyontárgy hasznosításának célja:

Zalaszentgrót Város Önkormányzata a fent részletezett erdőrészleteken található famennyiséget oly módon kívánja értékesíteni, hogy a nyertes ajánlattevő a lábon álló faanyag tulajdonjogát szerzi meg, köteles gondoskodni azonban annak kitermeléséről, elszállításáról, a vágástér takarításáról, valamint az erdőtervben meghatározott utómunkálatok elvégzéséről az erdősítés befejezettnek való nyilvánításáig.

A fenti erdőrészletek vonatkozásában kizárólag együttesen tehető ajánlat.

6. Ajánlati biztosíték (bánatpénz):

A pályázaton való részvétel biztosíték adásához kötött. A pályázati biztosíték összege 100.000,- Ft, azaz egyszázezer forint, amelyet Zalaszentgrót Önkormányzatának az OTP Bank Nyrt.-nél vezetett 11749053-15432443-00000000 számú bankszámlájára kell megfizetni, és legkésőbb az ajánlat benyújtásának határidejéig kell rendelkezésre bocsátani. A pályázat benyújtásának határidejéig rendelkezésre bocsátott biztosíték azt jelenti, hogy a biztosítéknak ezen időpontig meg kell jelennie Zalaszentgrót Város Önkormányzatának fent megjelölt bankszámlaszámán. Az átutalási közleményben kérjük az alábbi adatok feltüntetését:

- „Ajánlati biztosíték fakitermelésre”

- Pályázó neve, címe

Pályázó köteles pályázatához csatolni a pályázati biztosíték maradéktalan átutalására vonatkozó pénzintézeti igazolást vagy a készpénz-átutalási megbízás feladóvevényét. A bánatpénz összegét a felek eredményes pályázat esetén az alábbiak szerinti óvadéknak tekintik:

Az óvadék összegéből 50.000,- Ft szolgál a vágástér takarításának és a közelítő nyomok jó állapotának, 50.000,- Ft pedig a felújítási munkálatok elvégzésének biztosítékaként.

Amennyiben a vevő a fent részletezett munkálatokat elvégezte, úgy az eladó az óvadék összegét 15 napon belül visszautalja a vevő részére. Ennek feltétele, hogy az erdészeti szakirányító a területet és az elvégzett munkálatok teljesítését leigazolja, és a területet átvegye.

Az ajánlatok érdemi elbírálása esetén a nem nyertes pályázók részére az ajánlati biztosíték az ajánlati kötöttség lejártát követő 15 munkanapon belül visszautalásra kerül. A pályázati kiírás visszavonása, a pályázat eredménytelensége, illetve az ajánlat érvénytelensége esetén az ajánlati biztosíték az erre vonatkozó döntés meghozatalát követő 15 munkanapon belül kamatmentesen visszajár. Nem jár vissza a bánatpénz, ha az ajánlattevő az ajánlatát az ajánlati kötöttség időtartama alatt visszavonta, vagy a szerződés megkötése neki felróható okból hiúsult meg.

7. A pályázat benyújtásának helye:

Zalaszentgróti Közös Önkormányzati Hivatal (8790 Zalaszentgrót, Dózsa Gy. u. 1.)

8. A pályázat benyújtásának határideje:

2015. augusztus 25. (kedd) 10:00 óra

9. A pályázat benyújtásának módja:

Az ajánlatok benyújthatók személyesen, vagy postai úton. Az ajánlatok zárt borítékban, 2 példányban (egy eredeti, egy másolat) kell benyújtani, melyből egy példányt minden oldalán aláírva és „eredeti” megjelöléssel kell ellátni. A borítékon kizárólag a következő szövegrészt kérjük feltüntetni:

*„Ajánlat önkormányzati erdőből történő fakitermelésre”*

A pályázat akkor minősül határidőre benyújtottnak, ha az ajánlattételi határidő lejártáig a megadott címre beérkezik személyesen vagy postai úton. A késve érkezett pályázatokat a kiíró érvénytelennek minősíti.

10. A pályázati ajánlat kötelező tartalma:

- a pályázó azonosítására szolgáló adatok (természetes személy esetén: név, születéskori név, lakcím, születési hely, idő, anyja neve, személyazonosító igazolvány száma, személyi azonosító jele, adóazonosító jele; jogi személy, valamint jogi személyiséggel nem rendelkező szervezet esetén: megnevezés, székhely, cégjegyzékszám/nyilvántartási szám, adószám, statisztikai számjel, képviselő neve, képviselő címe)

- a pályázat tárgyának meghatározása, azonosító adatai (település; helyrajzi szám)

- a megajánlott ellenszolgáltatás

- a bánatpénz befizetésének igazolása

- a pályázati kiírás feltételeinek elfogadására és az ellenszolgáltatás teljesítésére vonatkozó nyilatkozat

- amennyiben az eljárásban meghatalmazott vesz részt, a meghatalmazás eredeti példánya

- a pályázó nyilatkozata arról, hogy nincs a kiíróval szemben fennálló, lejárt esedékességű tartozása

11. Szakmai előírások:

Fakitermelési tevékenység csak szeptember 01. napja és március 31. napja között végezhető.

A nyertes pályázónak (vevő) tudomásul kell vennie, hogy amennyiben nem az előírásoknak és elvárásoknak megfelelően végzi a vállalt munkát, úgy a kiíró (eladó) a további munkavégzést és a kitermelt faanyag elszállítását leállíthatja.

Minden erdőrész termelésének megkezdése előtt, valamint a munkaterületről történő időszakos vagy végleges levonuláskor vevő köteles értesíteni az eladó képviselőjét.

Vevő úgy köteles szervezni és végezni a termeléseket, hogy a mezőgazdasági területre, útra, töltésre, illetve csatornába döntött fát, valamint a vágástéri hulladékot folyamatosan el kell távolítania. Vágástéri hulladék- és ágfa csak az erdőrész területén hagyható.

A fakivágás és a cserjeirtás során a korosabb őshonos, odvas fák egyedeit kímélni kell.

A vágástéri hulladékokat (vékonyabb ágak), illetve a munka során előkerülő egyéb hulladékokat a munka befejezése után el kell távolítani a területről.

Tűzgyújtás, a cserjeirtásból, illetve a kaszálásból keletkező növényi részek, továbbá hulladék égetése az erdőtörvény hatálya alá nem tartozó üzemtervezetlen területeken tilos, az erdőtörvény hatálya alá tartozó üzemtervezett területen a Katasztrófavédelmi Igazgatóság előzetes engedélyével lehetséges. Üzemtervezett erdőben tűzgyújtás arra kijelölt helyen, és csak abban az esetben megengedett, ha a tűz az újulatot, a környezetben lévő erdőt, az erdőn kívüli területek élővilágát, valamint a természeti képződményeket és egyéb műtárgyakat nem veszélyezteti. Tilos tüzet gyújtani erdőben, valamint annak 200 m-es körzetében lévő külterületi ingatlanokon fokozott tűzveszély időszakában.

Amennyiben gépi munkavégzés történik, úgy a kenőanyagok és a üzemanyagok feltöltése, cseréje során a szennyezőanyag területre kerülését meg kell akadályozni. A munkagépeket olyan műszaki állapotban kell tartani, hogy elkerülhető legyen a műszaki meghibásodás, és az abból eredő olajszivárgás. Amennyiben mégis olajszivárgás történne, úgy vevő köteles a szennyeződést haladéktalanul eltávolítani, és a szennyeződés tényét az eladónak és az egyéb illetékes személynek haladéktalanul bejelenteni.

A munkák során a talaj és aljnövényzet bolygatását a lehető legkisebb mértékűre kell csökkenteni, a felvonulást és szállítást száraz vagy fagyott talajviszonyok között kell végezni.

A szabályos és biztonságos munkavégzés, a tűzvédelmi előírások személyi és tárgyi feltételeinek megteremtése, betartása vevő kizárólagos felelősségi körébe tartozik. Vevő kizárólagos felelőssége a letermelt faanyag őrzésének, vagyonvédelmének biztosítása is.

Az erdőgazdálkodási munkákra vonatkozó valamennyi jogszabályi és hatósági előírás be nem tartásából eredő, illetve a vevő egyéb mulasztásával összefüggésben kiszabott erdőgazdálkodási és egyéb hatósági bírság megfizetése a vevőt terheli.

A vevő a kitermelést, a vágástér takarítást és az erdőfelújítást Süle Tibor erdészeti szakirányító irányítása mellett végezheti.

12. Pályázat érvénytelensége:

Érvénytelen a pályázat, ha

a.) a pályázatot a benyújtásra meghatározott határidő eltelte után nyújtották be

b.) a bánatpénzt a pályázó határidőben nem fizette meg vagy annak megfizetését nem igazolta

c.) a pályázat nem felel meg a pályázati kiírásban meghatározott tartalmi, formai követelményeknek

Az érvénytelen pályázatot benyújtók a pályázati eljárásban további szakaszában nem vehetnek részt.

13. A pályázat elbírálásának szempontja:

Az erdőrészletek értékesítése vonatkozásában a pályázat nyertese az a személy lesz, aki arra a legmagasabb összegű vételi ajánlatot teszi.

14. A pályázatok bontásának ideje:

2015. augusztus 25. (kedd) 10:00 óra

15. A pályázatok bontásának helye:

Zalaszentgróti Közös Önkormányzati Hivatal Tanácsterme (8790 Zalaszentgrót, Dózsa Gy. u. 1.)

16. A pályázat bontásának módja:

A pályázatok bontását a pályázat kiírójának képviselője végzi. A pályázatok bontásánál az ajánlatkérő nevében eljáró személyek, az ajánlattevők, valamint a meghívott személyek lehetnek jelen. A pályázat felbontásakor ismertetni kell az ajánlattevők nevét, címét, valamint azokat a főbb számszerűsíthető adatokat, amelyek az elbírálásnál értékelésre kerülnek. A pályázatok felbontásáról és ismertetéséről az ajánlatkérő jegyzőkönyvet készít.

17. Az ajánlati kötöttség minimális időtartama:

Az ajánlattevők az ajánlatukhoz a pályázat eredményének kihirdetésétől számított 30 napig, illetve az általuk befizetett bánatpénz visszautalásának napjáig kötve vannak. Az ajánlati kötöttség az ajánlattételi határidő lejártakor áll be. A pályázó az ajánlatát az ajánlati kötöttség beálltáig vonhatja vissza.

18. A pályázati tárgyalás ideje:

2015. augusztus 27. (csütörtök) 10:00 óra

19. A pályázati tárgyalás helye:

Zalaszentgróti Közös Önkormányzati Hivatal Tanácsterme (8790 Zalaszentgrót, Dózsa Gy. u. 1.)

20. A pályázati tárgyalás szabályai:

A pályázati tárgyaláson kizárólag azon ajánlattevő vehet részt, akinek az ajánlatát az ajánlatkérő nem minősítette érvénytelennek.

A licit lebonyolítása során az ajánlatokat legalább a licitet levezető személy által meghatározott összeggel lehet változtatni.

A pályázati tárgyalás keretében kétfordulós licit kerül lebonyolításra. A pályázatot az az ajánlattevő nyeri meg, aki a pályázati kiírásban meghatározott bírálati szempont szerinti legkedvezőbb ajánlatot adta. Ha a beérkezett vagy a pályázati tárgyalás során a megtett ajánlatok összege megegyezik és új ajánlatot egyik ajánlattevő sem tesz, a tárgyalást levezető személy a nyertes ajánlattevőt sorsolással állapítja meg.

Amennyiben a pályázati felhívásra egyetlen érvényes ajánlat érkezik, úgy a kiíró a pályázati tárgyalás megtartásától eltekinthet.

A pályázati tárgyalásról jegyzőkönyv készül, amelynek tartalmaznia kell a pályázati tárgyalás lényeges körülményeit.

21. Az eredményhirdetés tervezett időpontja és módja:

A levezető személy a pályázat eredményét a pályázati tárgyaláson kihirdeti. Amennyiben pályázati tárgyalásra nem kerül sor, a nyertes ajánlattevő személye a bontási eljárás során kerül kihirdetésre.

22. A szerződéskötések tervezett időpontja:

Az adásvételi szerződés megkötésére a pályázat eredményének kihirdetésétől számított 30 napon belül kerül sor.

Vevő tudomásul veszi, hogy - a termelési ütemtervtől függetlenül - a kitermelendő famennyiség vételárát minden erdőrész vonatkozásában legkésőbb 2015. október 01. napjáig át kell utalnia az eladónak.

Amennyiben a pályázat nyertese valamely okból visszavonja vételi szándékát az ajánlati kötöttség ideje alatt, vagy nem köti meg az adásvételi szerződést a fenti határidőn belül, az ajánlati biztosítékot elveszti, és a kiíró döntése szerint helyébe a pályázat 2. helyezettje lép.

23. Egyéb feltételek:

A pályázónak a pályázati kiírás feltételeinek elfogadásáról és az ellenszolgáltatás teljesítéséről a pályázati ajánlatában nyilatkoznia kell.

A pályázat kiírója fenntartja jogot arra, hogy a pályázati kiírást indokolás nélkül eredménytelennek nyilvánítsa, illetve az ajánlatok benyújtására nyitva álló határidőig módosítsa vagy visszavonja.

A pályázó ajánlatának benyújtásával hozzájárul adatainak a pályázat kiírója és annak megbízásából a pályázat lebonyolításában részt vevő személyek általi kezeléséhez.

Zalaszentgrót, 2015. június 26.

Baracskai József s.k.

Zalaszentgrót Város polgármestere